SIRI-SCB ตั้ง Venture Capital เพื่อลงทุน PropTech วงเงิน 100 ลบ.
SIRI-SCB ตั้ง Venture Capital เพื่อลงทุน PropTech วงเงิน 100 ลบ.
2 ก.พ. 2560

นายอภิชาติ จูตระกูล ประธานอำนวยการ บริษัท แสนสิริ จำกัด (มหาชน) หรือ SIRI เปิดเผยว่า บริษัทได้ร่วมทุนกับธนาคารไทยพาณิชย์ (SCB) จัดตั้ง Venture Capital  ภายใต้ชื่อ บริษัท สริริ เวนเจอร์ จำกัด ทุนจดทะเบียน 100 ล้านบาท โดยแบ่งสัดส่วนการถือหุ้นเป็นแสนสิริถือ 90% และธนาคารไทยพาณิชย์ถือ 10% ของทุนจดทะเบียน เพื่อลงทุนและพัฒนานวัตกรรมด้านอสังหาริมทรัพย์ (Property Technology:PropTech) อย่างเต็มรูปแบบรายแรกของไทย
บริษัทร่วมทุนตั้งวงเงินลงทุนเริ่มต้น 100 ล้านบาท เพื่อร่วมลงทุนในการพัฒนาเทคโนโลยีและนวัตกรรมสำหรับที่อยู่อาศัย พร้อมจัดตั้งโครงการผลักดันสตาร์ทอัพด้าน Property Technology โดยเฉพาะครั้งแรกในประเทศไทย ซึ่งการลงทุนเริ่มต้นจะเริ่มลงทุนในประเทศไทยและสิงคโปร์ ซึ่งจะเข้ามาเสริมศักยภาพของ Home Service โมบายแอพลิเคชั่นสำหรับลูกบ้านแสนสิริ โดยบริษัทตั้งเป้าภายในปี 63 จะสร้างเครือข่ายผู้พัฒนาด้าน Property Technology อย่างน้อย 300 ราย
ทั้งนี้ บริษัทคาดว่าจะจดทะเบียนอย่างเป็นทางการภายในเดือน มี.ค.นี้ ซึ่งในระยะแรกจะลงทุนในประเทศไทยและสิงคโปร์ และระยะต่อไป จะขยายการลงทุนไปยังฮ่องกง ญี่ปุ่น และตะวันออกกลาง พร้อมกับเฟ้นหาสตาร์ทอัพด้านเทคโนโลยีและนวัตกรรมสำหรับอสังหาริมทรัพย์และการอยู่อาศัย ซึ่งจะเริ่มในช่วงไตรมาส 2/60 โดยจะรับสมัครทีมสตาร์ทอัพจำนวน 100 ทีม และจะคัดเลือก 15 ทีม ที่มีศักยภาพ เข้าร่วม Business Incubation เพื่อการบ่มเพาะธุรกิจในไตรมาส 3/60 และหลังจากนั้นคัดเลือกสตาร์ทอัพที่สามารถต่อยอดธุรกิจ 8-10 ทีม ในช่วงไตรมาส 4/60
                